‘টুকলি’ করতে গিয়ে ধরা পড়লেন শিক্ষকেরা। প্রতিবাদ করে রাজ্য শিক্ষা দফতরের এক মহিলা পরিদর্শককে শুনতে হল— ‘না দেখার ভান করে থাকুন।’  
বৃহস্পতিবার বিকেল ৪টে নাগাদ ঘটনাটি ঘটেছে দক্ষিণ ২৪ পরগনার কাকদ্বীপ গঙ্গাধরপুরের এএসপি কলেজে। সেখানে ‘ডিপ্লোমা ইন এলিমেন্টারি এডুকেশন’ প্রশিক্ষণের পরীক্ষায় বসেছিলেন সরকার পোষিত প্রাথমিক বিদ্যালয়ের ১৯২ জন অ্যাসিস্ট্যান্ট টিচার এবং প্যারাটিচার। পরিদর্শকের ভূমিকায় ছিলেন ডায়মন্ড হারবারের বাসিন্দা দক্ষিণ ২৪ পরগনা জেলা প্রাথমিক শিক্ষা দফতরের কুলপি-৩ সার্কেলের সাব-ইনস্পেক্টর সহেলি দাস।
সূত্রের খবর, পরীক্ষা শুরুর কিক্ষুক্ষণ পর সহেলি দেখেন, বই খুলে নকল করছেন কয়েকজন শিক্ষক। প্রতিবাদ করেন তিনি। অভিযোগ, এরপরই নকল করতে থাকা এক শিক্ষক তাঁকে বলেন, ‘না দেখার ভান করে থাকুন।’ 
জেলা প্রাথমিক স্কুল কাউন্সিলের এক আধিকারিক শুক্রবার বলেন, ‘‘উনি (সহেলি)  কিছুতেই নকল করতে দেননি শিক্ষকদের।’’ তাঁর সংযোজন, ‘‘কিছুক্ষণ পর ওই শিক্ষক (যিনি পরিদর্শককে না দেখার ভান করে থাকতে বলেছিলেন) অসুস্থ হয়ে পড়েন। এরপরই বেশ কয়েকজন পরীক্ষার্থী সহেলিকে ঘিরে অভদ্র ব্যবহার শুরু করেন। তাঁদের অভিযোগ ছিল, ‘কড়া গার্ড’ দেওয়ার জন্যই ওই শিক্ষক অসুস্থ হয়ে পড়েছেন। প্রায় আধ ঘণ্টা ঘেরাও হয়ে থাকেন পরিদর্শক।’’ 
পরে কয়েকজন শিক্ষক-শিক্ষিকার (তাঁরাও পরীক্ষার্থী) হস্তক্ষেপে সহেলি মুক্তি পান। খাতাপত্র থানায় জমা দিতে যান পরিদর্শক। 
ওই আধিকারিক বলেন, ‘‘যে শিক্ষক অসুস্থ হয়ে পড়েছিলেন তাঁর চিকিৎসার জন্য সহেলির থেকে ২ হাজার টাকা চেয়ে চাপ দেন কয়েকজন পরীক্ষার্থী। ২ হাজার টাকা দিয়ে তিনি ছাড়া পান।’’ 
সহেলির বক্তব্য, ‘‘আমি কিছু বলতে পারি না। উচ্চপদস্থ কর্তাদের মৌখিক এবং লিখিতভাবে জানিয়েছি।’’ দক্ষিণ ২৪ পরগনা জেলা প্রাথমিক স্কুল কাউন্সিলের চেয়ারম্যান ঘনশ্রী বাগের প্রতিক্রিয়া, ‘‘আমাকে উনি (সহেলি) ঘটনাটা জানিয়েছেন। এই যদি শিক্ষকদের কাজ হয়, তবে কী আর বলব। তাঁদের থেকে কী শিখবে পড়ুয়ারা?’’ জেলা স্কুল পরিদর্শককে ঘটনার তদন্ত করতে বলেছেন ঘনশ্রী। তিনি বলেন, ‘‘আমি সহেলিকে বলেছি, তিনি যেন গোটা ঘটনার বিবরণ দিয়ে জেলা স্কুল পরিদর্শককে চিঠি পাঠান। প্রাথমিক শিক্ষা বোর্ডকেও বিষয়টি জানাব।’’
থানায় অবশ্য কোনও লিখিত অভিযোগ করেননি সহেলি। দফতরের এক আধিকারিক বলেন, ‘‘নিয়ম মেনে তিনি কর্তৃপক্ষকে জানিয়েছেন। যা করার তাঁদের পরামর্শেই করা হবে।’’